יותר אקדמאיות ויותר עצמאיות; עלייה בשיעור תעסוקת נשים. בשנת 2018 נרשמה עלייה של 61 אלף נשים המועסקות בשוק העבודה. ישראלה שטיר: "משמח לראות שנשים רבות יותר החליטו להקים עסקים פרטיים ולעבוד כעצמאיות. כלכלת ישראל תצא נשכרת מכך".
מניתוח שערך אגף הכלכלה באיגוד לשכות המסחר לקראת יום האישה הבינלאומי (8.3.19) עולה כי מספר הנשים המוגדרות כעצמאיות גדל בשנת 2018 בכ- 8.9% בהשוואה לשנת 2017. מדובר בעלייה של כ- 13,500 נשים העובדות כעצמאיות, שמספרן הסתכם בשנה החולפת בכ- 165,400 נשים. העוסקות העצמאיות מהוות כ- 36% מסך העצמאים בישראל העומד על כ- 464,100. עוד עולה מהנתונים כי בשנת 2018 נרשמה עלייה של 3.4% במספר סה"כ הנשים המועסקות, שהם כ- 60,900 מועסקות, כאשר סך המועסקות בשנה זו הסתכם בכ- 1,866,500.
מהבדיקה עולה כי נרשם גידול של 6.5% בתעסוקת נשים (36,100 מועסקות) במקצועות הדורשים השכלה אקדמאית (מרצות, מורות, מהנדסות, רופאות, עו"ד, רו"ח וכו') ובסיכום 588,300 מועסקות. עוד נרשמה ירידה של 2.4% (4,600 מועסקות) בעבודות משרד ופקידות אשר הסתכמו ב- 182,900 מועסקות. בקרב העובדות המקצועיות בתחומי התעשייה והבינוי נרשמה ירידה של 7.9% (3,400 מועסקות) ובסיכום 39,600 מועסקות.
בקרב נשים המועסקות בתפקידי ניהול נרשמה ירידה של 3.4% המהווה גריעה של כ- 4,500 מועסקות. סך הנשים המועסקות בתפקידי ניהול הסתכם ב- 126,200 בשנת 2018, ומהווה 7% מסך הנשים המועסקות. לעומת זאת, סך הגברים המועסקים בתפקידי ניהול מהווה 12% מסך הגברים המועסקים, ומספרם עומד על 246,900.
עלייה של 3.4% נרשמה במספר הנשים המועסקות בתפקידים של הנדסאיות, טכנאיות, סוכנות, ובמשרות מקצועיות אחרות. שהם כ- 9,500 נשים, והן הסתכמו ב- 284,900. מספר המועסקות בתחומי מכירות ושירותים רשם עלייה של 4.8% שהן 20,500 נשים והסתכם ב- 444,000.
לדברי ישראלה שטיר, סגנית נשיא איגוד לשכות המסחר ויו"ר קבוצת י.שטיר, "אמנם חלה ירידה באחוז הנשים המכהנות בדרגים ניהוליים, אך יש נקודת אור בדמות עליה בנשים המועסקות בתפקידים מקצועיים, כגון הנדסאיות וטכנאיות, וכן במקצועות הדורשים השכלה אקדמית, אשר משווים מעמד בין נשים וגברים במקומות העבודה."
לדבריה, "משמח לראות שנשים רבות יותר החליטו בשנה החולפת לבחור להקים עסקים פרטיים ולעבוד כעצמאיות. מדינת ישראל צריכה להמשיך ולסייע באמצעות חונכות עסקית להקמת עסקים קטנים אלו וזאת על מנת שכלכלת ישראל תצא נשכרת."
שטיר הדגישה בהתייחסותה את החשיבות הרבה של תמיכה של משרד הכלכלה למעונות יום עבור נשים המעוניינות לחזור למקום העבודה לאחר חופשת הלידה ולהמשיך לפתח את הקריירה שלהן; כמו כן, ציינה כי יש לפעול להכרה בהוצאות מטפלת לצורכי מס. "עדיין קיימים פערים גדולים, בשכר, באחוזי משרה, בעוצמה הפוליטית ובפנסיה. על המדינה לסייע לכמה שיותר נשים לצאת לעבודה, לפתח קריירה ולהתקדם בסולם הדרגות המקצועי – בעיקר באזורי הפריפריה, מימון מעונות יום, חוגי העשרה לילדים, יום לימודים ארוך ועוד. אנחנו מרבים לעסוק בצורך בטיפוח ובעידוד אזורי הפריפריה, ואסור לשכוח כי הנשים הן אחד ממנועי הצמיחה של אזורים אלה".
בקרב העובדות המקצועיות בחקלאות נרשמה ירידה של 7.6% (גריעה של 300 מועסקות) ובסיכום 3,200 מועסקות. מספר המועסקות בתחומים הלא מקצועיים ירד ב- 2.1% , גריעה של 2,100 מועסקות, והסתכם בכ- 99,100 מועסקות. מספר המועסקות בעלות משלח יד לא ידוע, רשם עליה של 10.8%, שהם תוספת של 9,600 מועסקות, והסתכם ב- 98,300 מועסקות.
מניתוח תעסוקת נשים לפי אזורים (על פי נתוני 2017) עולה כי 24% מהנשים מועסקות במחוז המרכז, 22% במחוז תל אביב, 12% במחוז צפון, 12% במחוז דרום, 10% במחוז חיפה, 11% בירושלים ו- 3% ביהודה ושומרון, 2% מהנשים מועסקות בשני מחוזות ויותר, לגבי 4% מהנשים לא ידוע מחוז התעסוקה.